»Jeg har skrevet mit spørgsmål ned, så jeg ikke kommer op i det røde felt«, fortæller en gråhåret herre, langelænderen Jan Ole Jakobsen. Som så mange andre af de op i mod 200 fremmødte på biblioteket i Rudkøbing onsdag aften, er han ophidset. Årsagen er en fotoserie, som Politiken-fotograf Janus Engel har taget gennem en måned på øen, og som blev bragt som fotoessay i avisen og på nettet forrige søndag.

En stor del af øens beboere synes ligesom Jan Ole Jakobsen, at billederne og teksten giver et fortegnet billede af Langeland og har i en storm af vrede emails og læserbreve klaget til Politikens fotochef, Thomas Borberg. Nu møder fotochefen og fotografen deres kritikere.

»Jeg har taget hjelm og skudsikker vest med. Det er en sikkerhedsforanstaltning, vi kender fra andre trusselssituationer«, indleder fotochef Thomas Borberg fra bibliotekets podie i et forsøg på at lette den trykkede stemning. Fotograf Janus Engel tager over: »Jeg glæder mig til at høre, hvad det er, der har gjort jer så vrede, for jeg synes selv, jeg har lavet en nuanceret billedeserie«.